Galesia
Bilip o pasin bilong bihainim lo em i wei bilong God?
3
1Yupela ol Galesia, yupela longlong ya! Husat i bin paulim yupela? Long ai bilong yupela yet mipela i bin tokaut klia long as bilong dai bilong Jisas Krais long diwai kros. 2Mi laik yupela tokim mi long wanpela samting: Yupela i kisim Holi Spirit taim yupela i bihainim lo o yupela kisim Holi Spirit taim yupela i harim na bilipim na trastim tok mipela i tokim yupela, a? 3Yupela no gat het, a? Pastaim yupela i kisim nupela laip long strong bilong Holi Spirit, tasol nau yupela laik i stap long nupela laip long strong bilong yupela yet, a? 4Na ol samting yupela i bin lukim, yupela i lukim nating tasol, a? Yupela i lukim nating o nogat, ating i gat kwesten mak yet i stap long yupela. 5God i bin givim Holi Spirit long yupela na mekim ol mirakel namel long yupela bikos yupela i bihainim lo o bikos yupela i harim na bilipim na trastim tok mipela i bin tokim yupela, a?
6Tingting long Abraham: “Abraham i bilipim God na God i givim nating na givim stretpela pasin long Abraham.” (Jenesis 15:6) 7Olsem na, yupela mas klia long dispela, ol manmeri i bilip ol i pikinini bilong Abraham. 8Buk bilong God i bin mekim klia olsem, ol Jentail manmeri i bilip God bai givim stretpela pasin long ol na kolim ol stretpela manmeri. God i bin tokaut long dispela gutnius taim Em i mekim tok long Abraham olsem, “Long rot bilong yu, bai Mi blesim ol kainkain lain manmeri i stap long dispela graun.” (Jenesis 12:3) 9Olsem na, ol manmeri i bilip ol i kisim blesim bilong God wantaim Abraham, dispela man bilong bilip.
Manmeri i stretpela long rot bilong bilipim God bai i stap laip.
10Ol manmeri i tingim pasin bilong bihainim lo i ken i mekim ol i stap stretpela man long ai bilong God ol i stap aninit long bel hat bilong God. Long wanem, Buk bilong God i mekim tok olsem, “Manmeri i no mekim na bihainim olgeta lo bilong Buk Bilong Lo olgeta taim ol i stap aninit long bel hat bilong God.” (Lo 27:26) 11Dispela samting i klia olgeta, God i no inap tru long kolim wanpela man stretpela man long pasin bilong bihainim lo. Long wanem, dispela tok i stap, “Manmeri i stretpela long rot bilong bilipim God bai i stap laip.” (Habakuk 2:4) 12Na pasin bilong bihainim lo em i no samting bilong bilip. Long wanem, dispela tok i stap, “Man i bihainim ol dispela samting bai i stap laip long dispela samting.” (Wok Pris 18:5) 13Lo i tok, “Manmeri i no mekim na bihainim olgeta lo olgeta taim ol i stap aninit long bel hat bilong God.” Tasol Krais i baim bek yumi; Krais yet i kisim bel hat bilong God, bai dispela strongpela toktok bilong lo i no inap holim yumi moa. Buk bilong God i tok olsem, “Man i hangamap long diwai em i kisim bel hat bilong God.” (Lo 21:23) 14Krais i baim bek yumi, bai ol lain Jentail, long wok bilong Jisas Krais, ol i ken i kisim blesim olsem Abraham i bin kisim, na mipela i ken i kisim Holi Spirit God i bin promisim long rot bilong bilip.
Lo i no winim Promis bilong God.
15Ol brata, mi laik givim wanpela eksempel long yupela: Long ol kontrak bilong dispela graun, taim ol i sainim pinis, orait i no gat wanpela man i ken i rausim kontrak o skruim wanpela toktok moa long dispela kontrak. Nogat tru. 16Orait, God i bin givim ol promis long Abraham na long pikinini bilong em. Na Buk bilong God i no tok olsem “long ol pikinini” na i minim ol planti pikinini. Nogat. Buk bilong God i tok olsem “long pikinini” na i minim wanpela pikinini tasol. Na dispela pikinini em i Krais. 17As bilong dispela tok na eksempel bilong mi i olsem: Pastaim God i givim promis na dispela promis i olsem kontrak God i sainim pinis. Lo i bin kamap 430 yia bihain long kontrak, na long dispela as lo i no inap rausim kontrak o rausim promis. 18Olsem na, sapos ol gutpela kaikai bilong promis i save kamap long rot bilong bihainim lo, orait em i no i stap moa samting bilong promis. Tasol God Em i mekim grasia na Em i givim ol gutpela kaikai bilong promis long Abraham long rot bilong promis.
19Orait, tasol, bilong wanem God i kamapim lo? God i kamapim lo bilong soim ol manmeri sin bilong ol i bikpela tumas. Na God i larim lo i stap tasol i go inap long taim Pikinini bilong promis i kam. Dispela lo bilong God i bin i kam long rot bilong ol ensel na long han bilong wanpela namel man. 20Na taim yumi harim tok “namel man” yumi ken i tingim tupela sait i stap. Tasol, God yet Em i wanpela.
21Orait, lo em i birua bilong promis bilong God, a? Nogat tru! Sapos God i bin givim wanpela lo na dispela lo inap tru long mekim yumi kamap stretpela manmeri long ai bilong God, orait lo em inap long givim laip long yumi. 22Tasol, Buk bilong God i tokaut klia olsem, olgeta manmeri bilong dispela graun ol i stap kalabusman bilong sin, bai ol gutpela samting bilong promis i ken i kamap long feitful wok bilong Jisas Krais na ol manmeri i bilip ol i ken i kisim.
23Bipo, taim dispela kain bilip i no kamap yet, lo i bin kalabusim yumi. Lo i lokim yumi i stap tasol i go inap long taim bilip i kamap ples klia. 24Olsem na, lo em i stap olsem waspapa bilong yumi i go inap long Krais i kam, bai God i ken i kolim yumi stretpela man long rot bilong bilip. 25Nau bilip i kamap pinis yumi no i stap moa aninit long dispela waspapa.
26Nau, long rot bilong bilipim na trastim Krais Jisas, yupela i stap pikinini bilong God. 27Long wanem, yupela i bin kisim baptais na i pas long Krais yupela i bin karamapim yupela yet long Krais. 28Nau i no gat ol manmeri Juda na ol Grik i stap, na i no gat ol wokboi nating na ol fri manmeri i stap, na i no gat ol man na ol meri i stap. Long wanem, yupela olgeta i stap wanpela tasol wantaim Krais. 29Sapos yupela bilong Krais, orait yupela pikinini bilong Abraham, na yupela bai i kisim ol gutpela samting wantaim Abraham olsem God i bin promisim.
tpi_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn